
 A V I Z 

asupra propunerii legislative cu privire la scutirea de

 taxe şi impozite pe activităţile productive şi comerciale desfăşurate în mod individual de pensionari
În conformitate cu prevederile art.89 din Regulamentul Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă cu privire la scutirea de taxe şi impozite pe activităţile productive şi comerciale desfăşurate în mod individual de pensionari, trimisă cu adresa nr.86 din 2 mai 2001, înregistrată sub nr.591/XVIII/11 din 2 mai  2001.

Conform prevederilor art.60 din Regulamentul Camerei Deputaţilor, membrii Comisiei juridice, de disciplină şi imunităţi au examinat,  în şedinţa din 23 mai 2001, propunerea legislativă menţionată mai sus, punctul de vedere al Guvernului transmis cu adresa nr.1418 din 5 aprilie 2001, avizul Consiliului Economic şi Social nr.384 din 8 martie 2001 şi avizul Consiliului Legislativ nr.355 din 23 aprilie 2001, constatând următoarele:


- propunerea legislativă vrea să se constituie într-o modalitate alternativă de creştere a nivelului de trai al pensionarilor, vizând însă numai un segment al acestei categorii sociale, respectiv “pensionarii care desfăşoară o activitate comercială, de prestări servicii sau productivă, în cadrul unor iniţiative individuale libere”;


- Legea nr.133/1999 privind stimularea întreprinzătorilor privaţi pentru înfiinţarea şi dezvoltarea întreprinderilor mici şi mijlocii prevede o serie de facilităţi şi stimulente, inclusiv de natură fiscală, pentru persoanele fizice autorizate să desfăşoare anumite activităţi productive şi comerciale potrivit Decretului – Lege nr.54/1990;


- măsura propusă este discriminatorie, atât faţă de persoanele care realizează venituri supuse impozitării, cât şi faţă de pensionarii care realizează venituri de altă natură;


- scutirea de la plata taxelor şi impozitelor pe activităţile productive şi comerciale desfăşurate în mod individual de pensionari are influenţă asupra bugetului de stat şi asupra bugetelor locale, în sensul diminuării veniturilor încasate din impozitele şi taxele datorate către acestea;


- iniţiatorii aveau obligaţia, potrivit art.10 din Legea nr.72/1996 privind finanţele publice locale, să prevadă şi mijloacele necesare acoperirii golului de venituri sau sporului de cheltuieli, lucru pe care nu l-au făcut;


-  la Ministerul Finanţelor Publice este în curs de elaborare un act normativ de modificare a Ordonanţei Guvernului nr.73/1999, în sensul majorării plafonului de venit neimpozabil pentru persoanele fizice carea realizează venituri din pensii.
Faţă de cele constatate mai sus, membrii Comisiei juridice, de disciplină şi imunităţi au hotărât, respingerea propunerii legislative cu privire la scutirea de taxe şi impozite pe activităţile productive şi comerciale desfăşurate în mod individual de pensionari.


În raport de obiectul şi conţinutul său, propunerea legislativă face parte din categoria legilor ordinare.

                       PREŞEDINTE,                                        SECRETAR, 

     dr. Ionel Olteanu                                    Carmen Dumitriu

     red.consilier

Dumitra Diaconu

 dact. S. Trandafir

